फूलचुस्सी (बाल कविता)
चिड़ै छिएँ, तोँ भेम्ह तँऽ नञि छेँ !
 तखन फूल पर कथी करै छेँ ?
 कारी छेँ, पर बड़ चमकै छेँ ! !
 ठीक कहल − हम फूल चूसै छी ।
 लोक कहैछ हमरा "फूलचूस्सी" ।
 मधुमाछी ने भेम्ह − चिड़ै छी । ।
 बहुत गाढ़ भाँटा रंगक छी ।
 देखबामे कारी लागैत छी ।
 सुरूज किरण पर बड़ चमकै छी ।
 गाढ़ बैगनी पुरुष - चिड़ै छी ।
 स्त्रीक जैतूनी - भूरा छी ।
 हरियर - भूरा पीठ ओकर छी ।
 बस पराग पी कऽ ने रहै छी ।
 कखनहु फऽड़क स्वाद चिखै छी ।
 बेर - बेगरतेँ बदलि जाइत छी ।
 *१ - अपना दिशि गाढ़ नील-कारी रंगक चमकैत एहि चिड़ैकेँ प्रायः फूल लग मँड़राइत देखल जा सकैत अछि; पलास, सिम्मर तँऽ छीहे, फुलबाड़ीक बड़का गेना फूल पर मँड़राइत सेहो देखल जा सकैछ । एकर इएह गुण मैथिली (फूलचुस्सी), संस्कृत (पुष्पंधय पक्षी) ओ हिन्दी (शकरखोरा) भाषामे एकर नामकरणक कारण बनल आ संगहि प्राणीशास्त्रीय वर्गीरणमे (BIOLOGICAL / ZOOLOGICAL CLASSIFICATION) एकर कुल (FAMILY) केर नामकरणक (NOMENCLATURE) सेहो ।
 *२ *५ - ई एहि कुलक (Family - NECTARINIIDAE) चिड़ैसभ ओना तँऽ फूलक पराग पिउबि (पीबि) कऽ रहैत अछि, मुदा बेर - कुबेर फऽल (फऽड़) या कीड़ा - मकोड़ा सेहो खाइत अछि ।
 *३ - विश्वमे फूलचुस्सीक बहुतहु जाति (SPECIES) अछि आ लाल, पीयर, हरियर, नील आदि बहुतहु रंगक होइत अछि । मुदा, अपना दिशि आसानीसँ भेटएबला फूलचुस्सीक जाति आछि - "जामुनी फूलचुस्सी या भेम्ह चिड़ै (PURPLE SUNBIRD)" । एकर ई नाँओ एहि जातिक पुरूष सदस्यक रंगक आधार पर देल गेल अछि ।
 *४ - अपना दिशि आसानीसँ देखबामे आबएबला फूलचुस्सीक जाति आछि − जामुनी फूलचुस्सी (PURPLE SUNBIRD) । "पुरुष-जामुनी फूलचुस्सी" गाढ़ भाँटा रंगक (गाढ़ जामुनी रंगक) (DEEP VIOLET/ PURPLE) होइत अछि जे कारी सनि बुझि पड़ैत अछि, जाहि कारणेँ मैथिलीमे फूलचुस्सीक एकटा आओर नाम अछि − "भेम्ह चिड़ै"। सुरूजक किरण पड़ला पर ओ चमचमाइत अछि आ ग्रीव-प्रदेशमे विभिन्न नील वा नील-हरियर रंगक अभ्रक (MICA) छीटल सनि बुझि पड़ैत अछि । एकर एहि गुणक कारण एकरा अंग्रेजीमे "सनबर्ड (SUNBIRD)" कहल जाइत अछि, जकर अनुदित रूप "सूर्यपक्षी" बहुत बेर हिन्दी ओ मराठीमे प्रयुक्त होइत अछि । "स्त्री-जामुनी फूलचुस्सी" केर पीठक रंग गाढ़ जैतुनी-भूरा (OLIVE BROWN) होइत अछि आ पेटक रंग पीयर या पिरौंछ (YELLOW / YELLOWISH) होइत अछि ।
 मैथिली पाक्षिक इण्टरनेट पत्रिका "विदेह" केर 205म अंक (01 जुलाई 2016) (वर्ष 9, मास 103, अंक 205) केर "बालानां कृते" स्तम्भमे प्रकाशित । 